
FENNTARTHATÓ ÉS/VAGY IGAZSÁGOS? – INNOVATÍV KÖZLEKEDÉSFEJLESZTÉSI ASPEKTUSOK SZEGED PÉLDÁJÁN KERESZTÜL

Dancz Ákos Gyula
Fenntartható és/vagy igazságos? – Innovatív közlekedésfejlesztési aspektusok Szeged példáján
keresztül
Kulcsszavak: mobility as a service, MaaS, Accassieble transport, Disability, Inclusive transport
A digitalizáció részévé vált az életünknek, ezért a közlekedés fejlesztéséről szóló gondolatokat is ez keretezi. Napjaink felmerülő „nagy kihívásait” gyakran a feltörekvő technológiáink révén kívánjuk megoldani, ezek azonban nem feltétlenül képesek egységesen kezelni a fenntarthatósági és társadalmi kérdéseket.
A mobilitás, mint szolgáltatás (MaaS) egy újszerű mobilitási koncepció, amelyet a digitalizáció hívott életre. A MaaS-t úgy népszerűsítik, hogy az minden felhasználói csoport számára elérhető mobilitást kínál. Felmerül a kérdés, hogy egy fenntarthatónak vélt mobilitási koncepció valóban képes-e mindenki számára hozzáférhető szolgáltatást biztosítani?
Dolgozatom célja, hogy reflektáljak Szeged és vonzáskörzete tekintetében a MaaS bevezetésének lehetőségére, valamint a digitális akadálymentesítés példáján keresztül felhívjam a figyelmet azokra a társadalmi szempontokra, amelyeket szükséges figyelembe venni a jövőbeli közlekedésfejlesztési projektek során. Arra keresem a választ, hogy miként lehetséges Szeged és vonzáskörzetében egy olyan MaaS rendszer kialakítása, amely a digitális akadálymentesítés figyelembevételével épül fel.
A kvalitatív kutatás értékelése deduktív kódolással történik. Az alkalmazott elméleti keret a MaaS koncepció és az igazságosság terén kialakult előzetes megfontolások alapján épül fel. A kutatás érdekessége, hogy két eltérő mélyinterjús megkérdezést vesz górcső alá, amelyekben egyaránt jelen vannak a megrendelői, kivitelezői és szolgáltatói oldal képviselői. Valamennyi válaszadó meghatározó szereplője a hazai helyi- és helyközi közforgalmú közlekedésnek.
A kutatás eredményei alapján Szeged és vonzáskörzetében már egy pilot megvalósításához is szükséges a megfelelő stratégiaalkotás, állami támogatás, valamint egy kompetens közreműködő szervezet. A társadalmi igazságosság témaköre háttérbe szorult. A megkérdezettek hangsúlyozták, hogy a digitális akadálymentesítés megvalósítása érdekében szükséges a fogyatékkal élők bevonása, azonban az eljárásrend kialakítása kapcsán konkrét javaslatok nem születtek. A jövőbeli mobilitási projektek során a témában érintett felelősök kijelölésére van szükség, valamint fontos, hogy már a mobilitási projektek kezdeti szakaszában megtörténjen a kapcsolatfelvétel a fogyatékkal élőkkel.



